Хьэндыркъуакъуэхэр
Дапщэщ кърихьэхами зыми имыщIэжу псы Iуфэм зы ентIыр Iулът. Ар къызэрыхъурэ куэд щIауэ къыщIэкIынут, сыт щхьэкIэ жыпIэмэ псори есэжат абы. Зэгуэрым а ентIырым дыгъэ зрагъэууэ хьэндыркъуакъуиплI тест. Жьыбгъэ мащIэр гуапэу къепщэрт. Зэуэзэпсэу ентIырыр псы толъкъунхэм ирахьэжьащ. Хьэндыркъуакъуэхэр къэгуфIащ: ахэр зэи ентIырым тесу псы есатэкъым.
— Сыту ентIыр телъыджэ мыр, — къэпсэлъащ абыхэм ящыщ зы. — Мыбы псэ Iутщ, мыр езырезыру псым йосых. Ди нэхъыжьхэм мыпхуэдэ ентIыр зэи яIакъым.
— Хьэуэ, ныбжьэгъу, — идакъым ар адрейм, — мыр ентIыр къызэрыгуэкIщ, езыр-езыру псым есыхкъым. Псыежэхым ипсхэр тенджызым хуехьри, абы и гъусэу ентIырым, дэри абы дытесу, дыздрехьэх.
— Есыхыр ентIырыр аракъым. ИкIи псыежэхыракъым, — къыхилъхьащ ещанэм. — Дэ апхуэдэу дыгупсысэу аращи, ентIырыр есыхыу къытщохъу. Апхуэдэу умыгупсысэмэ, зыри зекIуэркъым.
Абдеж къыщыщIадзауэ хьэндыркъуакъуищри зодауэ. Ахэр къызэщIэплъащ, зэрогъэкIий, пщIэнтIэпсыр къожэх.
ЩызэгурымыIуэм хьэндыркъуакъуэ еплIанэм, иджыри къэс абыхэм зыри жимыIэу гупсэхуу къедэIуам, елъэIуахэщ захуэр хэтми зэхигъэкIыну. Абы къажриIащ:
— Фэ фщыщу дэтхэнэми жиIэри пэжщ, зыри фыщыуэркъым. ЗекIуэныгъэр щыIэщ ентIырым, псым, ди гупсысэхэм.
Апхуэдэ псалъэхэм хьэндыркъуакъуэхэр хуабжьу къигъэгубжьащ: зым жиIэм пэж гуэри хэлъу, адрей тIури щымыуэу — апхуэдэу щыIэ?!
Абдежым къэхъуащ зыри зыпэмыплъа: хьэндыркъуакъуищыр зэгурыIуэри, еплIанэр псым хадзащ.
Гъур Людмилэ.
